’n Paar dae gelede, op ’n reënerige dag in Kaapstad, besluit ek om vir my 5-jarige en 3-jarige pannekoek te gaan koop. Met groot opwinding is ons die winkel in tot by die plek waar die pannekoekbakker reeds besig was om vir ander kliënte pannekoeke te bak. Nadat ek ons bestelling geplaas het, moes ons vir ’n paar minute staan en wag. My 3-jarige het nie baie van dié gewag gehou nie – en my luidkeels ingelig (tot my skaamte).
Die oomblik toe ek haar optel, het haar houding egter onmiddellik verander. Skielik was daar ’n glinstering in haar oë en ’n glimlag om haar mondhoeke terwyl sy met afwagting na die pannekoeke gestaar het. In daardie oomblik het ek besef dat waar sy onder op die vloer gestaan het, sy in die bruin toonbank vasgekyk het. Sy kon nie die pannekoekbakker of die pan of die reeds voltooide pannekoeke sien nie. Dít het tot haar frustrasie gelei.
Kom ons herinner onsself opnuut in moeilike situasies dat God die groter prentjie sien. Daardie deurbraak waarop ons wag is dalk baie nader as wat ons dink. Inteendeel,as Hy ons vandag sou optel sodat ons uit sy perspektief na ons situasie kon kyk, sou daar heel moontlik ook ’n glinstering in ons oë en ’n glimlag om ons mondhoeke verskyn het met die besef wat Hy eintlik vir ons beplan. Sterkte.
Opdrag: Op watter deurbraak wag jy? Skryf dit neer en praat met God daaroor. Kies om jou geloof en vertroue volkome in Hom te plaas – vir ’n deurbraak in sy tyd.